Nüüd ta siis juhtus taaskord. Üks järjekordne värviline revolutsioon - esialgu nimeta - on jõudnud Aasia avarustesse. Mongoolias 29.juunil toimunud valimised tõid tänavatele küll massid, kuid kui arvate, et see kõik oli spontaanne rahva vaba tahte väljendamine, siis eksite. Mitte midagi juhuslikku pole siinsetes mängudes.    Nimelt juuni alguses kirjutas siin blogis juba korduvalt viidatud Hong Kongi ajakiri亞洲週刊 （muide, ajakiri on mandri-Hiinas keelatud ning seega mingit  Hiina-poolset vandenõud ei maksaks siit otsida）, et kuu lõpus (juunis siis) toimuvad Mongoolias valimised ning oodata on järjekordset värvilist revolutsiooni, sest  MPRP (Mongolian People´s Revolutionary Party) võidab tõenäoliselt valimised ning Demokraatliku Partei toetajad lähevad tänavatele. Tänased rahutused Ulan Batoris on väga selgelt eesmärgistatud poliitiline akt, millele on vundamenti valatud juba pikemat aega.    1.juulil kirjutas Reuters, et rahvusvahelised vaatlejad pidasid Mongoolia valimisi vabadeks ja ausateks. Tõsi, äsja muudeti valimisseadust ning häälte lugemist saab mitmeti tõlgendada. Hea küll, aga kas siis Demokraatia Partei toetajad mitte just teadlikult ei apelleerigi sellele? Just nii nad teevadki. Kõige sellega alustati juba päris tükk aega tagasi.    Päris mitmest Lääne lehest saame lugeda, et valimiste üheks peateemaks olid kaevandused ja lubade väljastamine rahvusvahelistele firmadele. Ei taha päris tonti näha, aga pingutame siiski. Nimelt, kui eelmise aasta lõpus valiti Mongoolia peaministriks kunagine Mongoolia suursaadik Venemaal Sanjaagiin Bayar, läks liikvele info, et uus peaminister ei anna suurtele Lääne kaevandusfirmadele enam nii leebelt uusi lube või võtab eelnevad load ära. Täheldada oli selget riigi osaluse suurendamise huvi mäendussektoris.    Kuna valimised olid tulemas, siis hakkasin juunis netis ringi kolama ning Mongoolia kohta lisainfot otsima. Sattusin paarile mongoollase blogile, kuhu olid välismaalased kommentaare jätnud. Ja nii kummaline kui see ka pole, oli välismaalaste kommentaarides näha väga selget viha kogu Mongoolia vastu pärast Bayari uue liini väljakuulutamist. Mongoollasi otses mõttes sõimati ning öeldi, et mida paganat te teete ilma Lääne  investoriteta. Et Mongoolia on üks puruvaene riik, kus elu keerleb ainult hobuste ümber jne. Õige, kuid nii üleolev mongoollastele "peale lendamine", mulle ei meeldi. Täpselt nagu igal pool Lääs arvab - meie toome rikkuse, vabaduse, õigused ja õitsengu.    Mongoolias aga - ja ka kunagise värvilise revolutsiooni üle elanud Kõrgõzstanis - jaotavad onud ja tädid lihtsalt sente laiali. Võimule tuleb uus klikk, kaevandused antakse uute inimeste kätte, kuid riigis sisuliselt ei muutu mitte midagi. Kõrvale  karjutakse vabadust ja demokraatiat jms, kuid kahe aasta pärast on riik endiselt tupikus ning mingit õitsengut ega vabadusi pole. Kõrgõzstan on siin ehe näide ning ega ka Mongoolias asjad paremini läheks, sest ühiskonna alustalad on nii haprad või lausa olematud, et mingi tänavarevolutsiooniga siin küll mitte midagi ära ei tee.    Ma saan aru, kui näiteks Lõuna-Koreas, Soomes või USA-s tulevad inimesed tänavale ja nõuavad uusi valimisi või mida iganes. Siis on hoopis teine asi ja selliseid  tänavarevolutsioone tasub isegi toetada. Aga mitte selliseid nagu on Mongoolias või Kõrgõzstanis, sest sisuliselt ei muutu neis riikides mitte midagi. Lihtsalt paar Kanada, Austraalia või USA kaevandusfirmat saavad endale loa - või jäävad neist ilma - ning tavainimesed voorivad sama vaeselt riigis edasi.    Mongoolia puhul ütleks veel nii palju, et vastavalt 亞洲週刊 artiklile on MRPR toetumas rohkem Venemaa ning Demokraatlik Partei lääne suunale. Juba siit hakkavad teatud mängud pihta. Üldiselt on Mongoolia  üks Venemaa, Hiina, Jaapani ja USA poolt suhteliselt lihtsasti lükata-tõmmata riik, mille tänavavirvendused on vaid suurriikide huvide tulem. Kätte tahetakse saada ikka maavarasid ning see, kas kuskil kõrbeaimaqis (provintsis) ratsutab mongol demokraatiaunistuse või sotsialismiunistusega on sügavalt savi.    Lisalugemist:  1. http://www.eurasianet.org/departments/business/articles/eav032408.shtml  2. http://www.iht.com/articles/2008/07/01/asia/mongol.5-296625.php  3.  http://www.mongolia-web.com/